סאלי: נס על ההדסון

סאלי: נס על ההדסון (באנגלית: Sully) הוא סרט קולנוע אמריקאי בבימויו של קלינט איסטווד לפי תסריט מאת טוד קומרניקי (Todd Komarnicki) על טיסה 1549 של יו אס איירווייז ועל הטייס צ'סלי סאלנברגר, שהנחית את המטוס על נהר ההדסון לאחר ששני מנועי המטוס הושבתו בעקבות פגיעת ציפורים. בסרט מגלם טום הנקס את הטייס צ'סלי סאלנברגר (המכונה "סאלי"), ולצדו ארון אקהרט בתפקיד טייס המשנה, לורה ליני בתפקיד אשתו של "סאלי", ואנה גאן בתפקיד חברה בצוות החקירה של התאונה. הסרט יצא לאקרנים ב-9 בספטמבר 2016. ב-15 בינואר 2009 הטיס הטייס הוותיק צ'סלי "סאלי" סאלנברגר (טום הנקס) יחד עם ג'פרי "ג'ף" סקילס (ארון אקהרט) את טיסה 1549 של חברת התעופה האמריקאית "יו אס איירווייז". הטיסה המריאה מנמל התעופה לה גוארדיה בניו יורק. דקות ספורות לאחר ההמראה פגעה להקת אווזים במנועי המטוס איירבוס A320 והשביתה את שניהם. ללא מנועים וללא טווח אפקטיבי להגעה לנמל תעופה, מחליט סאלי להנחית את המטוס במי הנהר הקרים של ההדסון. עם 155 נוסעים ואנשי צוות על הסיפון, הצליח סאלי להנחית את המטוס נחיתה מושלמת על הנהר - הנחתה מוצלחת של מטוס סילון על מים, ללא תקדים - ומציל את חייהם של כל נוסעי המטוס. במהרה הוא הפך לגיבור היום, הן על ידי האנשים ששרדו את הטיסה והן על ידי התקשורת העולמית. במקביל לתשואות מן הציבור, סאלי נאלץ להתמודד עם האשמות חוקרי המועצה הלאומית לבטיחות בתעבורה באשר להחלטתו הרת הגורל להנחית את המטוס על הנהר ולא לחזור לאחד מנמלי התעופה באזור. חקירה זו והתמודדותו של סאלי אתה היא סיפור המסגרת של הסרט, ואירועי הנחתת המטוס וחילוץ נוסעיו מוצגים בתוך מסגרת זו. לבירור ההיתכנות של חזרה בשלום לשדה תעופה נערכו סימולציות מחשב שהראו שצעד כזה היה אפשרי. סאלי דרש לחזור על הסימולציות עם טייסים בסימולטור טיסה, וגם אלה הראו שאפשר היה להנחית את המטוס בנמל תעופה. בשלב זה הסביר סאלי שהסימולציות היו שגויות, משום שהטייסים שהשתתפו בהן ידעו מראש למה הם הולכים, ולא נזקקו לזמן לשם קבלת החלטה. חזרה על הסימולציה, תוך השהיה של 35 שניות מרגע התקלה ועד תחילת פעולתם של הטייסים, הראתה שנחיתה בשלום בנמל תעופה לא הייתה אפשרית. בנוסף, בדיקת המנוע שנמשה מהנהר העלתה שהוא אכן שותק בעקבות ההתנגשות בעופות, בניגוד לרושם שנוצר מנתוני הבקרה, לפיהם נותר לו כושר פעולה מסוים. ממצאים אלה הובילו את החוקרים למסקנה שסאלי בחר באפשרות הטובה ביותר להצלת נוסעיו. הסרט מבוסס על האוטוביוגרפיה של קפטן צ'סלי "סאלי" סאלנברגר, והזכויות נרכשו בשנת 2010. סאלנברגר הדגיש כי הוא מצפה שהמוטיב החוזר של הסרט יהיה "האנושיות המשותפת לכולנו". בנוסף ציין כי האירועים קרו זמן קצר לאחר המשבר הכלכלי הגדול ב-2008, והמקרה נתן לאנשים רבים תקווה, בזמן שכולם היו זקוקים לה. ביוני 2015 הוכרז כי טום הנקס ייכנס לנעליו של "סאלי" בסרט. באוגוסט של אותה שנה פורסם כי לצד הנקס יככבו ארון אקהרט, לורה ליני ואנה גאן. הצילומים החלו ב-28 בספטמבר 2015 בניו יורק. הסרט קיבל ביקורות חיוביות בקרב הצופים ומבקרי הקולנוע. באתר "Rotten Tomatoes" דורג הסרט עם כ־82% ביקורות חיוביות ממבקרים. באתר IMDb קיבל הסרט ציון של 7.5 מתוך 10 נקודות. הביקורות היללו את איסטווד וכן את משחקו של הנקס בסרט. שמוליק דובדבני מאתר ynet כתב: "סאלי המגולם בידי טום הנקס המצויד בשיער ושפם לבנים, בהופעה שקרוב לוודאי תביא לו מועמדות לאוסקר...". מדיה וקבצים בנושא סאלי: נס על ההדסון בוויקישיתוף אתר האינטרנט הרשמי של סאלי: נס על ההדסון (באנגלית) סאלי: נס על ההדסון, ברשת החברתית פייסבוק סאלי: נס על ההדסון, ברשת החברתית אקס (טוויטר) סאלי: נס על ההדסון, ברשת החברתית אינסטגרם "סאלי: נס על ההדסון", במסד הנתונים הקולנועיים IMDb (באנגלית) "סאלי: נס על ההדסון", באתר נטפליקס "סאלי: נס על ההדסון", באתר AllMovie (באנגלית) "סאלי: נס על ההדסון", באתר Rotten Tomatoes (באנגלית) "סאלי: נס על ההדסון", באתר Box Office Mojo (באנגלית) "סאלי: נס על ההדסון", באתר Metacritic (באנגלית) "סאלי: נס על ההדסון", באתר אידיבי "סאלי: נס על ההדסון", במסד הנתונים הקולנועיים KinoPoisk (ברוסית) ביקורות אורי קליין, הקשר הטעון בין גבריות לגבורה בסרטו החדש של קלינט איסטווד, באתר הארץ, 8 בספטמבר 2016 דני לרנר, ביקורת סאלי: איזהו גיבור קלינט איסטווד, באתר nrg‏, 8 בספטמבר 2016 שמוליק דובדבני, "סאלי": טום הנקס בהופעה משובחת, באתר ynet, 9 בספטמבר 2016 אבנר שביט‏, כשהארי המזוהם פגש את סאלי: "סאלי - נס על ההדסון" הוא סרט אפקטיבי בעד גיבורים ונגד ממסדים, באתר וואלה, 11 בספטמבר 2016 אור סיגולי, נחיתה עם קצת נחת, באתר כלכליסט, 12 בספטמבר 2016 יעל שוב, "סאלי": מופע פטריוטי מרומם לב, באתר Time Out ישראל, 11 בספטמבר 2016